हालांकि कश्मीर का मुद्दा केंद्र सरकार से जुड़ा एक मुद्दा है। परंतु इस बात से भी इंकार नहीं किया जा सकता कि कश्मीरी अवाम तथा केंद्र सरकार के मध्य राज्य सरकार की भी अहम भूमिका रहती है। इन दिनों जब से कश्मीर में महबूबा मुफ़्ती की पीडीपी तथा भारतीय जनता पार्टी की संयुक्त सरकार सत्ता में है तब से कश्मीर में अप्रिय घटनाओं का सिलसिला कुछ ज़्यादा ही बढ़ गया है। कमोबेश यही स्थिति भारत-पाकिस्तान संबंधों के संदर्भ में भी है। भारत की लाख कोशिशों के बावजूद पाकिस्तान भारत में अशांति फैलाने की अपनी कोशिशों में कोई कमी बाकी नहीं रहने देना चाहता। कश्मीर तथा कश्मीरियों को लेकर पाकिस्तान द्वारा बहाए जाने वाले घडिय़ाली आंसू भी उसी सिलसिले की एक महत्वपूर्ण कड़ी हैं। पाकिस्तानी नेताओं के लिए मसल-ए-कश्मीर एक ऐसी संजीवनी है जिसे चुनाव के समय पाकिस्तानी अवाम के बीच उछाल कर वहां की राजनैतिक पार्टियां लोगों से हमदर्दी हासिल करना चाहती हैं। बड़े आश्चर्य की बात है कि कश्मीरी नवयुवक पाकिस्तान के साथ-साथ पाक अधिकृत कश्मीर के हालात पर भी आख़िर नज़र क्यों नहीं डालते? जिस पाकिस्तान जि़ंदाबाद के नारे भारत में लगाए जाते हैं जिस पाकिस्तान के झंडे कश्मीर में बुलंद किए जाते हैं वही नारे और वही झंडे पाक अधिकृत कश्मीर में वहां के कश्मीरवासी बुलंद करने से आख़िर क्यों गुरेज़ करते हैं? क्या भारतीय कश्मीर के नौजवानों को यह भी नज़र नहीं आता कि पाक अधिकृत कश्मीर के उन्हीं के भाई-बंधु अब वहां पाक सैनिकों की ज़ुल्म व ज़्यादतियों से इतना तंग आ चुके हैं कि अब वे पाकिस्तान से छुटकारा पाना चाह रहे हैं? पाक अधिकृत कश्मीर में पाकिस्तान ने पर्यट्न से लेकर औद्योगिक विकास के क्षेत्र में सडक़-यातायात,शिक्षा,अस्पताल आदि के क्षेत्र में आख़िर अब तक किया ही क्या है?